खुले में शौच मुक्ति जागरूकता के लिए शुक्रवार से सीटी बजाएगी डीआरजी टीम
जिलेको खुले में शौच मुक्त करने के सिलसिले में यूनिसेफ के सहयोग से किसान सेवा केंद्र में हुए जिला संदर्भ व्यक्तियों के तीन दिवसीय प्रशिक्षण शिविर के अंतिम दिन गुरुवार को जिला प्रमुख सारिका मीणा, कलेक्टर नेहा गिरि और सीईओ वी.सी. गर्ग ने प्रशिक्षणार्थियों को स्वच्छता का माहौल बनाने का आह्वान किया।
प्रशिक्षित डीआरजी सदस्य ग्रामीण क्षेत्रों में खुले में शौच जा रहे लोगों को ट्रिगर कर उनकी मानसिकता में बदलाव के लिए काम करेंगे। यूनिसेफ के प्रशिक्षक अनूप चौहान और कमल कुमार ने प्रशिक्षणार्थियों को बारीकियां समझाई और लोगों को स्वच्छता के लिए प्रेरित करने के तरीके समझाए। यूनिसेफ के प्रशिक्षकों ने प्रशिक्षणार्थियों को पीआरआई एक्टिविटी के जरिए रोचक ढंग से जानकारी दी। उन्होंने कहा कि लोगों से जब आप उनके स्वास्थ्य, उनके जीवन स्तर और उनके बच्चों के भविष्य से जोड़कर जब बात करेंगे तो ऐसा कोई व्यक्ति नहीं होगा, जो बीमार रहना चाहेगा। अनूप कुमार ने प्रशिक्षण स्थल पर गांव का नक्शा बनाकर उसमें मंदिर, विद्यालय, घरों के आसपास विभिन्न रूपों में रहने वाली गंदगी और उसके कुप्रभावों के बारे में समझाया। कलेक्टर नेहा गिरि ने भी प्रशिक्षणार्थियों से संवाद किया और कहा कि आज विभिन्न देशों में इसी सामुदायिक सहभागिता आधारित प्रणाली से खुले में शौच मुक्ति का अभियान चल रहा है। उन्होंने कहा कि यदि कोई सरकारी कर्मचारी या व्यक्ति उनके काम में व्यवधान डालता है या नकारात्मक काम करता है तो वे उन्हें सूचित करने की अपील की।
जिला प्रमुख मीणा ने कहा कि स्वच्छता को लेकर लोगों को बताएं कि कैसे स्वच्छता उनके बेहतर जीवन के लिए जरूरी है। सीईओ गर्ग ने बताया कि आरटीजीएस के माध्यम से स्वयं लाभार्थी के खाते में ही प्रोत्साहन राशि जा रही है। पूर्व में निर्मित शौचालयों पर यह भुगतान नहीं किया जा रहा है। एसबीएम के जिला समन्वयक आशीष कुमार भट्ट ने बताया कि तीन दिवसीय प्रशिक्षण में 89 जिला संदर्भ व्यक्ति भाग ले रहे हैं। प्रशिक्षण के बाद इनके द्वारा ग्रामीण क्षेत्रों में जागरूकता गतिविधियां की जाएंगी। उन्होंने बताया कि शुक्रवार को सभी प्रशिक्षणार्थी और अधिकारी कुलमीपुरा में ट्रिगरिंग करेंगे और खुले में शौच जा रहे लोगों को समझाएंगे। इस दौरान डीआरजी सदस्य रमेश ने अपने अनुभव साझा किए, कृष्णपालसिंह सिसोदिया ने कविता के जरिए अपने मन की बात कही। इस दौरान कलेक्टर, जिला प्रमुख ने डीआरजी सदस्य चेतना चौधरी, गोविंद शर्मा गणेश आदि को स्वच्छता कैप और सीटी प्रदान की। कृषि उपज मंडी सचिव मदन लाल सहित संबंधित अधिकारी मौजूद थे।
प्रतापगढ़। कलेक्टर और जिला प्रमुख डीआरजी सदस्य को स्वच्छता कैप और सीटी प्रदान करते हुए।
hin_Deva hin_Deva hin_Deva hin_Deva awa_Deva